
Többszörösen extrudált csőalapanyag degradációjának hatása a fizikai tulajdonságokra

Mindennapi életünkben egyre nagyobb szerepet töltenek be a mesterséges polimerek. Jelen vannak az életünk szinte minden fontos területén, mint például a háztartásban, a járművekben, az egészségügyben stb.
A TDK dolgozatom egy töltetlen random polipropilénnel (rPP) foglalkozik. Ebből az anyagból készítenek csöveket, fittingeket (elágazásokat), melyeket nagynyomású ivóvíz hálózatok kiépítésére használnak. Fontos, hogy a csövek gyártásához alkalmazott alapanyagok széles tulajdonságprofillal rendelkezzenek, valamint az előírt költségkereten belül maradjanak.
A dolgozatomban ezen anyag termo-oxidatív degradációjával foglalkozok. A degradációt többszöri extrudálással idéztem elő. Részletezni fogom, hogy hogyan változik az anyag szerkezete, fizikai tulajdonságai a többszöri extrudálás hatására.
Azért választottam ezt a témát, mert a degradáció a műanyagfeldolgozók számára egy mindennapos probléma. A szakemberek törekednek arra, hogy a műanyagfeldolgozó technológiák során a lehető legkevesebb műanyag hulladék keletkezzen. Ezt úgy valósítják meg, hogy a hulladékot visszadolgozzák. Ekkor fontos, hogy a degradáció okozta hátrányokat, mint például az anyag mechanikai- és fizikai tulajdonságainak romlását, valamint a többszöri feldolgozás során jelentkező színbeli eltérést figyelembe vegyék.



